**L’alcaldessa de Rivas Vaciamadrid visita la Casa de l’Energia del Prat com a experiència referent en transició energètica**

* **L’equipament ha rebut ja diverses delegacions d’altres municipis interessats en conèixer el model.**
* **Des de l’entrada en funcionament, l’espai d’assessorament, reflexió i suport a la ciutadania, comerços i empreses ha atès 2.362 persones.**

Aida Castillejo, alcaldessa de Rivas Vaciamadrid, ha visitat aquest dimarts el Prat per conèixer el funcionament de la Casa de l’Energia, un equipament municipal que ja ha atret l’atenció de diversos batlles i representants d’altres consistoris. Acompanyada de l’alcalde i diversos membres de l’equip de govern, Castillejo ha pogut veure les instal·lacions i informar-se de les activitats i formacions que organitza aquest espai per acompanyar ciutadania i empreses pratenques en la transició energètica.

L’alcaldessa d’aquest municipi de més de 100.000 habitants de la Comunitat de Madrid, junt amb el seu regidor d’Innovació i Modernització, José Manuel Castro, ha començat la visita institucional a la Casa de la Vila, on ha signat el llibre d’honor. Tot seguit, s’han dirigit a la Casa de l’Energia, acompanyats de la regidora de Dret a l'Aigua i l'Energia Públiques, Esther García; del tinent d'alcalde de l'Àrea d'Acció Ambiental i Serveis Urbans, Quim Bartolomé; de la tinenta d’alcalde d’Urbanisme i Habitatge, Alba Bou; i de l'alcalde, Lluís Mijoler.

La visita els ha permès conèixer de la mà de responsables tècnics i polítics el que s’ha convertit en un dels projectes estrella de la ciutat en matèria energètica i lluita contra el canvi climàtic. La Casa de l’Energia és un espai d'informació, assessorament i reflexió al voltant de l’eficiència i estalvi energètics, la vulnerabilitat energètica, les energies renovables i l’autoconsum i la mobilitat elèctrica, que també presta suport per tramitar ajuts i subvencions per a la transició energètica. Des que es va obrir les portes a principis de 2022, els seus serveis han atès 2.362 persones i ha rebut visites de 1.838 alumnes. Als tallers que s’hi organitzen, hi han participat 1.099 persones, i el seu equip professional ha elaborat 1.670 informes virtuals d’optimització per a la contractació elèctrica.

**Portes obertes per esdevenir un exemple**

La de Castillejo se suma a una extensa llista de visites d'alcaldes i representants d’administracions locals que han mostrat interès en aquest equipament els darrers mesos. Així, el passat mes de gener, va ser l'alcalde de Girona, Lluc Salellas, qui va visitar la Casa de l’Energia, mentre que aquest mes de febrer ho ha fet una delegació del Baix Empordà formada per diversos regidors i batlles dels municipis de la comarca, com la Bisbal, Palamós o Platja d’Aro.

Així mateix, una delegació de l’Ajuntament de Sant Cugat, que va posar en marxa l’any passat una Oficina per a la Transició Energètica, també ha visitat l’espai pratenc per conèixer-ne el funcionament. El febrer de 2022, quan l’equipament tot just feia les primeres passes, va ser una delegació de la Diputació de Badajoz la que es va desplaçar fins al Prat per poder veure’l in situ.